इस्लामाबाद: पाकिस्तान की एक वरिष्ठ मंत्री ने रविवार को कहा कि ‘रक्तपात से बचने के लिए’ तुष्टिकरण की राह अपनाने से राज्येतर संगठनों के बीच खतरनाक संदेश जाता है. वरिष्ठ मंत्री का यह बयान दक्षिणपंथी इस्लामी पार्टियों और सरकार के बीच एक ईसाई महिला को ईशनिंदा के आरोप से बरी करने के उच्चतम न्यायालय के फैसले पर एक समझौता होने के एक दिन बाद आया है. अपने पड़ोसी के साथ झगड़ा करने के दौरान इस्लाम का अपमान करने के आरोप में 47 वर्षीय आसिया बीबी को 2010 में सजा सुनाई गई थी. इसके बाद पिछले सप्ताह मुख्य न्यायाधीश साकिब निसार के नेतृत्व वाली उच्चतम न्यायालय की एक पीठ ने उनकी सजा पलट दी.